ธนาคารทั่วโลกผวาเศรษฐกิจทรุดยาว เร่งตุนทองสูงสุดรอบ 50 ปี!
ธนาคารทั่วโลกผวาเศรษฐกิจทรุดยาว เร่งตุนทองคำสูงสุดในรอบ 50 ปี!
1 ก.พ. 2562

สภาทองคำโลก ระบุในรายงาน แนวโน้มอุปสงค์ทองคำ (Gold Demand Trends) ว่า ทองคำสำรองอย่างเป็นทางการของธนาคารกลางประเทศต่างๆ ในปี 2561 ได้เพิ่มปริมาณขึ้นจำนวน 651.5 ตัน เพิ่มขึ้นกว่าปีก่อน 74% ส่งผลให้อุปสงค์ทองคำโดยรวมทั้งหมดในปี 2561 ปรับตัวขึ้นไปอยู่ที่ 4,345 ตัน
โดยการปรับขึ้นดังกล่าวถือเป็นการเข้าซื้อทองคำสูงที่สุดเป็นอันดับ 2 รองจากปี 2510 ซึ่งมีการเข้าซื้อทองคำสูงที่สุด เพิ่มขึ้นปริมาณ 1,404 ตัน ขณะที่ปัจจุบันธนาคารกลางเหล่านี้ถือครองทองคำเอาไว้รวมกันเป็นปริมาณเกือบๆ 34,000 ตัน
ทั้งนี้ การที่อุปสงค์ทองคำเพิ่มขึ้น เกิดจากการเข้าซื้อของพวกธนาคารกลางที่อยู่ในระดับสูงสุดในรอบระยะเวลาหลายสิบปี ตลอดจนการเร่งตัวของการลงทุนในทองคำแท่งและเหรียญทองคำระหว่างช่วงครึ่งหลังของปี 2561 โดยครึ่งหลังของปี 2561 เป็นระยะเวลาที่เกิดความตึงเครียดในสงครามการค้าระหว่างสหรัฐฯกับจีน รวมทั้งความไม่แน่นอนในเรื่อง Brexit ซึ่งส่งผลให้เกิดความกังวลของตลาดการเงิน นอกจากนั้นยังมีความวิตกเกี่ยวกับการที่อัตราเติบโตของเศรษฐกิจทั่วโลกจะชะลอตัวลงอีกด้วย
โดย การซื้อทองคำของพวกธนาคารกลางต่างๆ ในปี 2561 เป็นการกว้านซื้อของธนาคารกลางของชาติต่างๆ ไม่กี่แห่ง โดยเฉพาะรัสเซีย, ตุรกี, และคาซัคสถาน
ทั้งนี้ รัสเซียได้ทำการลดการใช้เงินดอลลาร์มาเป็นทุนสำรองของตน ได้ซื้อ (ทองคำ) เป็นจำนวน 274.3 ตันในปี 2561 โดยทำการขายพอร์ตพันธบัตรคลังสหรัฐฯ ซึ่งปริมาณที่ซื้อทองคำในปีที่แล้วถือเป็นระดับการซื้อสุทธิสูงสุดเป็นประวัติการณ์ และเป็นปีที่ 4 ติดต่อกันที่รัสเซียซื้อทองคำมากกว่าปีละ 200 ตัน โดยทุนสำรองทองคำของรัสเซียเพิ่มขึ้นต่อเนื่อง 13 ปีส่งลให้สิ้นปี 2561 มีปริมาณยอดรวม 2,113 ตัน สูงขึ้น 1,726.2 ตัน